KOMISIJOS REGLAMENTAS (EB) Nr. 1128/2006
2006 m. liepos 24 d.
dėl prekybos etapo, kuriuo taikoma vidutinė kiaulių skerdenų kaina
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1) ypač į jo 4 straipsnio 6 dalį,
kadangi:
(1)
1989 m. lapkričio 27 d. Komisijos reglamentas (EEB) Nr. 3537/89 dėl prekybos etapo, kuriuo taikoma vidutinė kiaulių skerdenų kaina (2), buvo iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Reprezentatyvios rinkos kiekvienoje šalyje apima visas Komisijos reglamento (EB) Nr. 908/2006 (4) I priede išvardytas rinkas.
(3)
Pagal Reglamentą (EEB) Nr. 2759/75 svorinė vidutinė kiaulių skerdenų kaina Bendrijos reprezentatyviosiose rinkose turi būti nustatyta siekiant įvertinti, ar rinkos padėtis pateisina intervencines priemones.
(4)
Siekiant nustatyti tokią vidutinę kiaulių skerdenų kainą reikia žinoti palyginamas Bendrijos kainas. Dėl to reikėtų remtis viena bendra kiaulių skerdenų kokybe, atitinkančia standartinę kokybę, minimą Reglamento (EEB) Nr. 2759/75 4 straipsnio 1 dalyje, ir aiškiai apibrėžtais prekybos etapais. Kiaulių skerdenomis paprastai prekiaujama skerdyklos etape, todėl šiuo etapu ir reikėtų remtis.
(5)
Turėtų būti nustatomos kiaulių skerdenų kotiruojamos kainos visoje Bendrijoje pagal Bendrijos kiaulių skerdenų klasifikavimo skalę, nustatytą Tarybos reglamente (EEB) Nr. 3220/84 (5), ir išsamias taikymo taisykles, nustatytas Komisijos reglamente (EEB) Nr. 2967/85 (6).
(6)
Reikėtų priimti reglamentą, kuriame būtų sujungtos visos taisyklės, reglamentuojančios prekybos etapą, kuriuo taikoma vidutinė kiaulių skerdenų kaina.
(7)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Bendrijos kiaulių skerdenų rinkos kaina, minima Reglamento (EEB) Nr. 2759/75 4 straipsnio 2 dalyje, nustatoma remiantis kainomis įvežimo į skerdyklą metu, išskyrus pridėtinės vertės mokestį, sumokėtą gyvų kiaulių tiekėjams.
2. Į 1 dalyje minimas kainas įtraukiama neperdirbtų subproduktų ir gyvūninių atliekų kaina, kuri apskaičiuojama 100 kg atvėsintų kiaulių skerdenų atžvilgiu:
-
pateiktų pagal Reglamento (EEB) Nr. 3220/84 2 straipsnio 1 dalyje nustatytą tipinį pateikimą
bei
-
pasvertų ir suklasifikuotų ant skerdyklos kablių, užregistruotą svorį perskaičiuojant į atvėsintos skerdenos svorį pagal Reglamento (EEB) Nr. 2967/85 2 straipsnyje nustatytus būdus.
2 straipsnis
1. Kiaulių skerdenų rinkos kaina valstybėje narėje yra lygi vidutinei kiaulių skerdenų kotiruojamai kainai, užregistruotai tos valstybės narės rinkose ar kainų kotiravimo centruose, išvardytuose Reglamento (EB) Nr. 908/2006 I priede.
2. 1 dalyje minima kaina nustatoma taikant užregistruotas kotiruojamas kainas skerdenų:
-
60-120 kg, priskiriamų E klasei,
-
120-180 kg, priskiriamų R klasei.
Atitinkamai valstybei narei leidžiama pasirinkti svorio kategorijas ir svėrimo būdus; apie tai ji praneša Komisijai.
3 straipsnis
Reglamentas (EEB) Nr. 3537/89 yra panaikinamas.
Nuorodos į panaikintą reglamentą laikomos nuorodomis į šį reglamentą, ir skaitomos pagal II priede pateiktą atitikmenų lentelę.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 24 d.